USA løsner grebet om Huawei

Ifølge den amerikanske avis New York Times vil de amerikanske myndigheder snart tillade enkelte virksomheder at sælge produkter til Huawei igen. Huawei har siden maj måned været på den sorte liste over virksomheder, som amerikanske virksomheder ikke må sælge teknologi til.

Ifølge avisen har USA’s regering allerede givet handelsministeriet godkendelse til at begynde at udstede licenserne. Det vil dog næppe løse Huaweis Android-problem, da tilladelserne kun vil blive givet til selskaber, der eksporterer ikke-følsomme produkter.

Selv om forbuddet teknisk ikke er trådt i kraft, på grund af midlertidige udskydelser, har Huawei været nødt til at lancere sit seneste mobile flagskib, Mate 30, i en forkrøblet udgave uden apps og tjenester fra Google – uden Gmail, Google Maps eller endog Google Play Store.

Huawei havnede på den sorte liste, da handelsforhandlinger mellem USA og Kina brød sammen. Forhandlingerne mellem de to parter blev genoptaget torsdag. Et faktum der uden tvivl har direkte indflydelse på de nye vinde fra Trumps adminstration …

USA løsner grebet om Huawei